 Dịka a sị na ọ bụ chi na-efo ihe ọma na ihe ọjọọ ana-efote, ndị oji egbe ezu, ndị a maghị ndị ha bụ agbagbuola maazị Frank Anthony Igboka, bụ onyeisi ọchịchị òbòdò Nimo dị nokpuru ọchịchị Njikọka na steeti Anambra.  Nwa amadi a, onye a maara dịka Mmili ka a gbàgburu nime ụgbọala ya ụbọchị Tuuzdee mgbe ọ gara ịzụrụ onwe ya ihe nahịa Oyè Nimo, bụkwazị ebe a nọrọ wee kwàá mgbọ dị egwù site naka ndị a maghị ndị ha bụ.Dịka ozi a kụpụrụ site naka onye na-ahụ maka mmekọrịta ọhanaeze na ndị uwe ojii na steeti ahụ, bụ maazị Harụna Mọhamed, siri kọwaa, ebelebe ahụ gbùrù ka o jiri nkeji iri na asatọ gafèé elekere asatọ nke anyasị, bụ oge ndị ahụ màlitere gbaba egbè aghara aghara nahịa ahụ.O kwuru na ndị ọrụ uwe ojii nọ na mpaghara Nimo ahụ gbààrà gaba ebe ahụ oge ya bụ ụda egbe màlitere ịda; ma mgbe ha rùrù, ha hụzịrị nwa amadi ahụ ka ọ tọbììrì nime ụgbọala Chevrolet SUV ya nogbu ọbara na àpà mgbọ egbe juru ya ahụ. Nke ahụ, dịka o siri kwuo, mezịrị ka ha búrú ya ozigbo gaba ụlọ ahụike Beke dị na Nimo, bụ ebe dọkịta nọzịrị wee lee ya ahụ, ma fee nisi, sị na ụkwa a na-apị, nà mkpụrụ adịghị ya.Nịga nihu, maazị Harụna kwuru na site nobere nnyocha e mègoro, na a chọpụtara na ndị ahụ dị mmadụ anọ nọnụ ọgụgụ, wee nọrọ nso nke ukwuu, jìrí égbè sụọ nwa amadi ahụ kọtọkọtọ, ma buru ụgbọala ha tinye isi nụzọ chere ihu nEziowelle, nyàá ọnwụ ọnwụ, fee ka nnụụ, larie ozigbo, nke na o nweghịzịkwa onye hụrụ azụ ha anya. Ọ sịkwa na ha tụtụkọtara mgbọ egbe 7.62 MM a gbagoro agba nebe ahụ ya bụ ihe nọrọ wee mee.O forozịrị ntutu taa, sị na ha ga-eme nnyòcha miri èmì banyere nke ahụ, iji nwụchikọọ ndị obikpọnkụ ahụ kpara ya bụ arụ, ọ bụnadị dịka ọ dụrụ ọhanaeze ka ha nyere ha aka site ninye ha ozi ọbụla dị mkpà ga-eme ka e nwee ike ijide ndị ahụ na ndị ọzọ na-ebute ala adịghị mma na steeti ahụ, site nịkpọtụrụ ha nakara ntụmadị, bụ 07039194332.Nokwu dịkwa ka ibè ya, gọọmenti steeti Anambra adịlarị na mbụ katọọ ogbugbu ahụ e gburu ya bụ nwa amadi, ma kọwaa ya dịka nke jọgburu ònwé ya na nke na-agba anya mmiri.Kọmishọna steeti ahụ na-ahụ maka mgbasa ozi na ịkọwara ọhanaeze ihe ha kwèsiri ịma, bụ maazị C. Don Adịnụba gbarụrụ ihu bànyere nke ahụ, ka ọ nara ozi maka ya bụ akụkọ ọjọọ.Nozi a kụpụzịrị site naka ya bụ kọmishọna naha gọọmenti Anambra, ọchịchị steeti ahụ àmápụtala ma kwe nkwà inye mmadụ ọbụla gba ezi àmà ma ọ bụ wèta ozi ga-edubànye ma nye aka nijide ndị gburu nwa amadi ahụ ego dị nde Naịra ise.Noge gara aga, maazị Frank Anthony Igboka bụ onye ome iwu, nụlọ ọgbakọ omebe iwu steeti Anambra, bụ ebe ọ nọchitere anya ọgbọ nta nkwàdo Njikọka malite nahọ 1999 ruo nahọ 2003. 